Tiqcicin ṭṭfent abrid γer taddart n ccix, leḥḥunt, leḥḥunt, leḥunt almi εyant, ḥebsent ad seggment ddment-d ad ččent, yiwet teddem-d ad tečč ayen i as-tefka yemma-s di mkul lxir ma d tayeḍ tečča cwiṭ deg uγrum-nni amerγan teqar deg wul-is : « Ih a ddunit limer mazal yemma ur t-ḍerru yid-i akka » Taqcict tcaḍ tenna-as: « A weltma, efk-iyi ad sweγ cwiṭ n waman ». Tenna-as tinna: « Ur amttakeγ ara alamma tekkseḍ-iyi-d tiṭ-im ». Tenna-as: « Ah! A weltma, ad am-yefk wul-im ad iyi-tefked d taderɣalt γer tmurt n medden?! ». Tuγal teqqim cwiṭ tessuter-as daγen cwiṭ n waman tin terra-as-d am tikkelt-nni tamezwarut, taqcict tameγbunt teɣdem si fad ur tezmir ara ad tesbeḥ, tekker tekkes-as-d tiṭ-is, tefka-as aman, ula akken tejɣem tajeɣɣimt teḥwes-as ayeddid-nni.